Fem personer er lørdag aften blevet varetægtsfængslet efter en voldsepisode på Mors natten til lørdag.

En privatfest på Mors fredag aften udviklede sig voldeligt om natten og fik lørdag et retsligt efterspil. Fem personer i alderen 15-20 år er lørdag aften blevet varetægtsfængslet efter voldsepisoden under privatfesten, som foregik i Ørding på Mors. - De nægter sig skyldige og forklarer, volden skete i selvforsvar, oplyser anklager Ida Marie Koldste fra Midt- og Vestjyllands Politi. Der er tale om vold uden våben i form af slag og spark, fastslår anklager Ida Marie Koldste. Grundlovsforhøret foregik i Herning klokken 17 og sluttede først klokken 20. Anklagemyndigheden begærede dørlukning af hensyn til den videre efterforskning og risiko for påvirkning under denne, og fordi én af de sigtede er under 18 år. Det mandlige offer blev efter nattens episode fløjet til Skejby, hvor han blev lagt i kunstig koma. Hans tilstand har været kritisk, men anklager Ida Marie Koldste oplyser lørdag aften til TV MIDTVEST, at han nu skulle være uden for livsfare. Det bekræftes lørdag aften af vagtchefen ved Midt- og Vestjyllands Politi.